**Pranešimas žiniasklaidai**

2025 birželio 6 d.

**Negalią turintis rekordininkas G. Markevičius leidžiasi į žygį – elektriniu triračiu sieks įveikti net 4000 km**

**Taip lengviau: greitasis skaitymas**

|  |
| --- |
| * **Pusės kūno nevaldantis G. Markevičius leidosi į kelionę aplink Baltijos šalis**
* **Su elektrinu triračiu vyras planuoja įveikti apie 4000 km atstumą, kelionė užtruks iki 2 mėnesių**
* **Klaipėdiečiui priklauso du Lietuvos rekordai: didžiausias elektriniu triračiu asmens su negalia įveiktas atstumas – 365 km ir 1149 km**
 |

**Du kartus Lietuvos rekordininkas Gintautas Markevičius šiandien leidžiasi į dar vieną įspūdingą žygį. Pusės kūno nevaldantis klaipėdietis su elektriniu triračiu išsiruošė į beveik 4000 kilometrų kelionę aplink Baltijos šalis. Klaipėdoje startavęs vyras, pradėdamas pajūriu, apvažiuos Latviją, Estiją ir Lietuvą bei grįš į pradinį tašką uostamiestyje. Negalią turintis G. Markevičius planuoja, kad į išskirtinį pasiekimą pretenduojanti kelionė gali užtrukti iki 2 mėnesių, rašoma pranešime žiniasklaidai.**

„Tai jau yra mano gyvenimo būdas. Aš kasdien su elektriniu triračiu nuvažiuoju po 80–90 kilometrų, tad kelionė aplink Baltijos šalis nė trupučio manęs negąsdina“, – prieš didžiąją kelionę ryžtingai kalbėjo G. Markevičius.

**Tikisi, kad šįkart keliauti bus lengviau**

Prieš septynerius metus ūmiausią insulto formą, hemoraginį insultą, patyręs vyras sunkiai valdo dešiniąją kūno pusę. Vis dėlto tai netrukdo klaipėdiečiui mėgautis aktyviu gyvenimu. Vyras su elektriniu triračiu keliauja ne tik po aplinkinius miestus, bet ir visą Lietuvą.

„Džiaugiamės, kad ir šįkart galėjome prisidėti prie Gintauto rekordinės kelionės. Jo užsispyrimas ir noras dar kartą įveikti save ir savo negalią tik patvirtina, kad viskas yra įmanoma. Didžiuojamės kiekvienu, kuris meta iššūkį išankstinėms nuostatoms ir parodo, kad aktyvūs žmonės su negalia taip pat gali siekti išskirtinių pasiekimų tiek sporte, tiek savo kasdienybėje“, – sako Arūnas Mickevičius, rekordininką remiančios „Bitė Lietuva“ generalinis direktorius.

2024 metais G. Markevičius pasiekė net du Lietuvos rekordus, užfiksuotus kaip didžiausias elektriniu triračiu asmens su negalia įveiktas atstumas. Pirmasis rekordas buvo pasiektas įveikus 365 km nuo Klaipėdos iki Vilniaus. Antrasis rekordas – mažiau nei per dvi savaites įveikti net 1149 km aplink Lietuvą.

„Šįkart bus lengviau, nes neprivalėsiu laikytis tokio griežto maršruto. Dalį kelio važiuosiu palei valstybių sienas, kažkiek teks nusukti giliau į Latviją bei Estiją, nes į maršrutą noriu įtraukti tik asfaltuotus kelius. Taip pat nėra labai jauku važiuoti palei Lietuvai nedraugiškų valstybių sienas, tad vengsiu tokių miestų“, – pasakoja G. Markevičius.

**Mokėsi ir iš A. Valujavičiaus**

Į beveik du mėnesius truksiančią kelionę klaipėdietis išsiruošė su nauju „Van Raam“ elektriniu triračiu. Ši transporto priemonė yra kur kas patogesnė ir labiau pritaikyta ilgoms išvykoms.

„Pritvirtinome didelę daiktadėžę visiems reikalingiems daiktams – ir rūbams, ir maistui. Žiūrėjau, kaip keliautojas Aurimas Valujavičius leidžiasi į savo keliones, ir žymėjausi pats sau – reikia ir dviejų telefonų, ir daugiau laidų. Reikia būti pasiruošusiam ilgesniems atstumams, jei nebūtų kur įsikrauti telefono. Dėkoju rėmėjams, ypač „Bitei“, kurie man padeda pildyti svajones ir siekti tikslų“, – apie pasiruošimą kalbėjo G. Markevičius.

Kaip ir žygio aplink Lietuvą metu, vyras iš anksto neplanuoja, kuriame mieste ir kada nakvos. Nakvynes ir poilsį planuos pagal situaciją ir savo savijautą.

G. Markevičiaus kelionė aplink Baltijos šalis turėtų finišuoti rugpjūtį Klaipėdoje. Klaipėdiečio žygį remia skaitmeninių paslaugų bendrovė „Bitė Lietuva“.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt